Steffen W. Frølund (LA), 2024-04-24:
Tak for det, formand.
Jeg er kommet ilende herop; der var vist noget med talerrækken, der lige snød mig.
Politikfejl er et ord, der ikke særlig ofte bliver brugt herinde.
Det er jo et ord, som dækker over situationer, hvor for meget statslig indblanding skaber ubalancer og uhensigtsmæssigheder.
Man kender det fra kvotaer i sovjetisk produktion, og man kender det i forbindelse med prislofter, som altid skaber mangel.
Og man kender det i dansk kontekst fra de steder, hvor staten simpelt hen ender med at stå i vejen for den grønne omstilling.
I forbindelse med de ganske få steder, hvor der findes markedsfejl, skal vi nok høre om det, men i forbindelse med de mange steder, hvor der findes politikfejl, så er der straks mere stille.
Men det bliver der ikke fra min og Liberal Alliances side.
En puljeordning til varmepumper er sådan en politikfejl, har det vist sig.
Den bremser simpelt hen det, som den skulle fremme.
Det er simplere, mindre bureaukratisk og med fordel for både branche og forbrugere.
Det her er ikke bare noget, LA finder på og siger.
Det er noget, som Forbrugerrådet Tænk støtter, og som hele branchen støtter, sågar den europæiske varmepumpebranche, ikke bare den danske, og grønne organisationer støtter det.
Og så kan jeg også bare anekdotisk bevisføre her, at min indbakke i dag er fuld af beskeder fra almindelige danskere, som på forskellig vis støtter det her, fordi de er i den ene eller den anden knibe, hvor de enten ikke har kunnet få tilskud eller de er på så usikker grund omkring fjernvarmeudrulningen, at de ser sig nødsaget til at gøre noget andet – fordi de rigtig gerne vil den grønne omstilling i forbindelse med deres energi, og det kan de ikke rigtig få lov til, som vejen nu er brolagt.
Så et eller andet skal der ske, og mere puljetænkning er ikke vejen frem.
Finansieringen er netop sikret.
Og så er det jo rigtigt, at der er et x i den ligning, der mangler at blive beskrevet, og det er selvfølgelig, hvad det er for en adfærd, man regner med at borgerne har, når puljen bliver lavet om til et fradrag, og alt efter fradragets størrelse.
Det er jeg ret sikker på at ministeriets dygtige embedsfolk ville være i stand til at regne ud på no time, undskyld, på ingen tid, fuldstændig ligesom man er det i forbindelse med alle andre områder af det danske skattesystem.
Så det overrasker mig lidt, at der blæses til angreb på selve konceptet om et fradrag.
Det er jeg ikke helt sikker på at alle faktisk mener, når det kommer til stykket.
Det er spørgsmålet om samspillet med fjernvarme, sådan at man ikke kommer til at give nogle skøre incitamenter de steder, hvor der rent faktisk skal fjernvarmeudrulles, fordi det jo selvfølgelig kan gøre businesscasen for fjernvarme dårligere.
Det er en fair indvending.
Det er ikke en indvending, jeg fuldstændig deler, for jeg ser ikke danskerne som nogen, der skal være en brik i et spil om, hvordan det kan gøres billigere at være genbo syv blokke nede ad gaden.
Hvis man har lyst til at have en varmepumpe, skal man have det, og hvis man har lyst til at have fjernvarme, skal man have det.
Så vil jeg bare afslutningsvis sige tak for debatten, tak for de mange fine indlæg og støttetilkendegivelserne.
Og så håber jeg som sagt, at der er et eller andet, der skal ske her, og at der er lydhørhed over for det fra mine kollegaer i salens side.